Krše li časnici-evangelici vojne propise?
Zaklada za slobodu vjere u oružanim snagama tvrdi da evangelička organizacija Kršćanska ambasada krši načela američkog ustava, jer u nj
Zakonsko razgraničenje vjere i države jedno je od temeljnih načela američke demokracije. Ovaj je ustavni princip na ozbiljnom testu, i to u američkoj vojsci. U Washingtonu djeluje ne-vladina udruga koja se zove Kršćanska ambasada. U njezinim programima sudjeluju tisuće viših vladinih dužnosnika, ali i tisuće vojnih časnika. U pravilu, to su vjernici evangeličkih, protestantskih crkvi. U nedavno objavljenom promotivnom videu, Kršćanska ambasada navodi da u američkom Ministarstvu obrane radi čak 25 tisuća njezinih članova. 'Putem zajedničkog proučavanja Biblije i molitvom, ti ljudi ostvaruju osobni odnos sa Spasiteljem, Isusom Kristom' – kaže se u ovom promotivnom filmu. Snimku je nedavno kritizirala druga ne-vladina ustanova, Zaklada za slobodu vjere u oružanim snagama. Čelnik ove udruge, Mickey Weinstein, kaže da evangelička organizacija Kršćanska ambasada krši načela američkog ustava, jer u njezinim promotivnim materijalima sudjeluju vojni časnici, i to – što je najveći problem - u uniformi. Mickey Weinstein traži da se provede istraga, a takva aktivnost zaustavi. Njega posebno smeta to što su evangelici prilično aktivni u samoj vojsci, kada je u pitanju promoviranje njihove vjere: "Primio sam na tisuće primjedbi, od ljudi koji služe u našim oružanim snagama širom svijeta, koji se žale da im se 'natura' radikalna verzija kršćanstva. Želim naglasiti da 96 posto primljenih pritužbi dolazi od ljudi koji su i sami kršćanske vjere." Prema vojnim propisima o vjeri u oružanim snagama, 'časnicima je zabranjeno promoviranje vlastite vjere ili prevođenje pod prisilom drugih ljudi na svoju vjeru.' Američki su mediji prošlih godina u nekoliko navrata izvještavali o kontroverznoj situaciji na Akademiji ratnog zrakoplovstva, gdje su evangelički kršćani, profesori i studenti, maltretirali kolege drugih vjera. Direktor Kršćanske ambasade Robert Varney izjavio je za Glas Amerike da njegova organizacija smatra da je 'istraga ovog slučaja dobrodošla, te da će se na kraju otkriti da su pritužbe neutemeljene.' Kritičare Kršćanske ambasade posebno smeta što se u promotivnom video-materijalu pojavljuje i nekoliko visokih časnika, generala, koji govore o svojoj vjeri. Melinda Morton, bivša svećenica na službi u ratnom zrakoplovstvu, smatra da je ponašanje tih generala za svaku osudu: "Pitate se kako im je uopće palo na pamet da učine tako nešto. Oni su se usudili pojaviti u promotivnom filmu vjerske organizacije zbog toga što je vjera, na žalost, duboko infiltrirala našu vojsku, pa se nekim generalima očito čini da tu ne postoji ništa što bi bilo zabranjeno. Problem je sistemske prirode." Melinda Morton navodi izjavu generala Jacka Catona koji u filmu Kršćanske ambasade kaže da 'svima, kada ih upozna, odmah daje na znanje da je kršćanin'. Takvo paradiranje vjerom, kaže Melinda Morton, 'posve je novi fenomen u američkoj vojsci, i to vrlo zabrinjava'. Kršćanska je ambasada povukla sporni film sa svog web sajta, a Ministarstvo obrane provodi istragu. Zaklada za slobodu vjere u oružanim snagama tvrdi da je s ovim slučajem spremna ići do Vrhovnog suda.